Hei oranga anō tērā ko te piringa o te tangata ki te whenua. Ehara i te mea he māmā tēnei mea te hīkoi ki roto i ēnei ture, heoi ko te manako anō kia tiro tātou whānui o tō tātou nei hapori ka whai ngā hapori whānui i ēnei kōrero anō hoki i te mea me haere tahi anō tātou i runga i te tika me te pono kia kaua ētahi o tātou nei whanaunga Pākehā e noho kūare ki waho i ō tātou nei takiwā Māori nei. Nō reira, kei te mihi atu au ki tēnā o ngā āhuatanga. Ko te āhuatanga o te pire e pā ana ki a Ngāti Rangitihi ko tōna piringa ki Te Arawa e tau ana ki ōna whenua ki tōna whenua i Rotorua, i Kaingaroa, i Matatā anō hoki, i rongo au i te pai, me te pai o ō koutou nei whenua, heoi, nā te āhuatanga o te mate urutā, tē taea e mātou o te Komiti Whiriwhiri Take Māori te tae atu ki tō koutou nei marae, te tiro, te tūhura te whenua i pupu ake ēnei o ngā whakaaro nā koutou.